**Ailə, Qadın və Uşaq Problemləri üzrə Dövlət Komitəsinin sədri**

**xanım Hicran Hüseynovanın Qadınların V Forumunda çıxışı**

**Hörmətli cənab Əli Əhmədov, Hörmətli Bahar xanım,**

**dəyərli qonaqlarımız, Forum nümayəndələri,**

 **Xanımlar və cənablar!**

 Bu gun biz sizinlə mühüm tarixi hadisəni qeyd edirik. İcazə verin, ilk növbədə Foruma ünvanladıqları təbrik məktublarına görə cənab Prezident İlham Əliyevə və Respublikanın Birinci vitse-prezidenti Mehriban xanım Əliyevaya öz adımdan və eləcə də, Azərbaycan qadınları adından dərin minnətdarlığımızı bildirim. Bu münasibət, biz qadınlar üçün böyük stimuldur. Burada səslənən xoş sözlər və tövsiyələr bizim qarşımızda mühüm vəzifələr qoyur. Çalışacağıq ki, üzərimizə düşən məsuliyyəti layiqincə yerinə yetirək. Bu Forum ölkə rəhbərliyinin böyük dəstəyi və diqqəti ilə keçirilir. Vətəndaşlarımız, xüsusən də, qadınlar üçün uyğun şəraitin yaradılması, bütün sahələrdə gender bərabərliyinin inkişaf etdirilməsi üçün önəmli addımlar atılır, qadın hüquqlarının qorunmasına hər zaman diqqət göstərilir. Əlbəttə ki, bütövlükdə bu, Azərbaycanda dövlət qadın siyasətinə verilən yüksək qiymətin nümunəsidir.

 Bu gün Forumda iştirak edən qonaqlarımıza, ali məclisimizə öz təbriklərini göndərən xarici ölkə nümayəndələrinə, respublikada fəaliyyət göstərən səfirliklərə də xüsusi təşəkkür edirik.

 **Hörmətli Forum iştirakçılarıları,**

 May ayının 28-də – Azərbaycan Xalq Cümhuriyyətinin yaranmasının 100 illiyi tamam oldu. Möhtərəm Prezident cənab İlham Əliyevin 2018-ci ilin “Azərbaycan Xalq Cumhuriyyəti ili” elan edilməsi haqqında Sərəncamından irəli gələrək ölkəmizdə, o cümlədən, dünyanın bir çox ölkələrində təntənəli şəkildə qeyd olunur. Fürsətdən istifadə edərək mən də sizin hamınızı bu tarixi gün münasibətilə təbrik edirəm, dövlətimizin daha da inkişafı naminə fəaliyyətinizdə uğurlar arzulayıram.

 Müsəlman Şərqində və Türk dünyasında ilk Demokratik Respublikanı yaratmaqla xalqımız sahib olduğu dövlətçilik ənənələrini bir daha təsdiq etdi. Azərbaycanın ÜmummilliLideri Heydər Əliyevin əsasını qoyduğu, cənab İlham Əliyev tərəfindən daha da gücləndirilən siyasət nəticəsində bu gün ölkəmiz Azərbaycan Xalq Cümhuriyyətinin layiqli varisi kimi demokratik dövlət quruculuğunu inkişaf etdirir. Bütün bunların fonunda qadın hüquqlarının qorunması məsələsi də öz aktuallığını saxlamışdır. Bu, bir tərəfdən qadın fəallığı sahəsində çoxəsrlik tarixə söykənən zəngin ənənələrlə bağlıdırsa, digər tərəfdən həyata keçirilən dövlət qadın siyasətindən irəli gəlir. Ulu Öndər Heydər Əliyevin dediyi kimi: “Tariximizin keşməkeşli səhifələrinə Azərbaycan qadını qayğıkeş ana, fitri istedada malik şair, möhkəm iradəli hökmdar, dərin zəkalı mütəfəkkir kimi öz adını həkk etdirmişdir”. Və bu gün müasir qadın hərəkatının yeni prioriteti qadınların kişilərlə bərabər imkanlara nail olmasıdır. Respublikanın Birinci vitse-prezidenti Mehriban xanım Əliyevanın sözləri ilə desək: “ Biz bu gün bərabər hüquqlardan bərabər imkanlara siyasətini gerçəkləşdiririk”.

 Hər bir dövlətin, xalqın inkişafı üçün həmişə hərəkətverici qüvvəyə ehtiyac olub və qadınlar belə bir məsuliyyətindən öhdəsindən ləyaqətlə gəliblər. On doqquzuncu əsrin sonu və iyirminci əsrin əvvəllərində qadınlarımız novator ideyalar irəli sürərək, demək olar ki, yeni gender münasibətləri formalaşdırırdılar. Belə ki, onlar, xeyriyyəçilik fəaliyyəti ilə ilk qadın məktəblərini, qadın cəmiyyətləri yaratmaqla, ictimai aktiv qadınların sayının artmasına dəstək oldular. Və mən qeyd edim ki, bu prosesdə həmin xanımların həyat yoldaşları da onlara böyük yardım edirdilər. Həmin dövrdə xarici ölkələr üçün ən ciddi problemlərdən biri ixtisaslı təhsil almaq idi. Təhsilli qadın - təhsilli millət - bu, ölkənin vacib məsələlərindən biri idi. Əhalinin, xüsusi ilə də qadınların təhsil alması əsas vəzifəyə çevrildi. Dövrün görkəmli maarifçi xanımı Şəfiqə Əfəndizadə yazırdı ki, “Bir millətin tərəqqisinin göstəricisi, o millətin - qadınıdır”, buna görə də qadınlar həm ailədə, həm də cəmiyyətdə özlərini ifadə etmək üçün təhsil almalı, maariflənməlidirlər. Elə bu kontekstdən çıxış edərək, ziyalılarımız xalqın ictimai-siyasi həyatında qadınların rolunun vacibliyini başa düşür və mümkün olduqca, qadınları siyasi həyatda iştirak etməyə cəlb edirdilər. 1918 - ci ildə qadınlarımız müsəlman Şərqində ilk dəfə olaraq seçmək və seçilmək hüququ qazandılar. Halbuki, həmin dövrdə seçki sahəsində gender bərabərliyi prinsipi nəinki müsəlman Şərqində, hətta ABŞ və Avropa dövlətlərinin əksəriyyətində hələ öz həllini tapmamışdı. Maraqlı tarixi bir faktla sizi tanış etmək istərdim, 1920-ci ildə “Azərbaycanın zəhmətkeş müsəlman qadınları qrupu” adından Parlamentə ünvanlanmış təbrik teleqramını yada salmaq istərdim. Həmin sənəddə deyilir ki, “Əldə edilən müstəqilliyin möhkəmləndirilməsi münasibəti ilə gənc Azərbaycanı salamlayırıq. Biz ümid edirik ki, bu müstəqillik sayəsində, müsəlman qadını əsrlər boyu məruz qaldığı ağır zülmətdən və hüquqsuzluqdan qurtaracaq, axır ki, öz azadlığını əldə edəcəkdir”. Artıq bu Demokratik Respublikanın dəstəklənməsində Azərbaycan qadınlarının aktiv fəaliyyət göstərməsi sahəsində ciddi mesajı idi. Və 23 ay yaşamasına baxmayaraq, qadın hüqularının müdafiəsi və iştirakçılığının təmin edilməsi sahəsində elə bir ideyalar, sosial institutlar yarandı və bu möhkəm təməl bu gün də özünü dövlət qadın siyasətində göstərir. Öz çıxışlarında bu tarixi həqiqətləri qeyd edən Cənab Prezident İlham Əliyevin də dediyi kimi, “Ötən müddət ərzində Azərbaycan xanımları maarifpərvər sələflərinin ənənələrini şərəf və ehtiramla davam etdirib, müasirləşmə yolunda çoxsaylı müvəffəqiyyətlər qazanıb və müstəqillik naminə ümumxalq hərəkatının ön sıralarında olublar”.

 **Dəyərli tədbir iştirakçıları,** ümumiyyətlə qeyd etmək lazımdır ki, bütün sahələrdə o cümlədən, insan hüquq və azadlıqlarının bərqərar olması, Azərbaycan dilinin dövlət dili elan edilməsi, təhsilin inkişafına xüsusi diqqət göstərilməsi, milli ordunun qurulması Xalq Cumhuriyyətinin yürütdüyü siyasətin miqyasını əyani şəkildə göstərir. Demokratik Respublikanın Parlamenti tərəfindən qadın və uşaqlarla bağlı qəbul olunan qanunlar həmin dövrdə onlar üçün yaradılan imkanların parlaq nümunəsi idi. 1918-1920-ci illər ərzində işləyən qadınların sayı artmış və işçi qadınların sayı işçi kişilərin sayı ilə demək olar ki, bərabərləşmişdi. İdarəetmə və qərarqəbuletmədə qadınlar aktiv iştirak edir, Parlament və Hökumət aparatında inzibati vəzifələrdə işləyirdilər. Erməni təcavüzündən, I Dünya müharibəsindən əziyyət çəkən qadın və uşaqları müdafiə etmək, onları cəmiyyətə inteqrasiya etmək istiqamətində çox önəmli tədbirlər həyata keçirilirdi. Digər bir vacib məqamı da qeyd etmək isəyirəm ki, o zaman yalnız qadın hüquqlarının müdafiəsi deyil, həmçinin uşaq hüquqlarının qorunması sahəsində çox mühüm addımlar atılmışdır. Bunlardan ən vacibi “Uşaqları Mühafizə Liqası”nın uşaq məhkəmələri yaratmaqla, valideyn və qohumlarını itirmiş uşaqları cinayət mühitindən təcrid etmək idi.

 1920-ci ildə Azərbaycan Xalq Cümhuriyyəti devrildi və yeni iqtisadi-siyasi sistem yarandı. Sovet hakimiyyəti dövründə bir sıra çətinliklərə baxmayaraq, Azərbaycan qadını inamla özünü ifadə edir, həyatın bütün sahələrində aktiv fəaliyyət göstərirdi. Ölkəmizdə dövlət qadın siyasətinin əsas prinsiplərinin müəyyən edilməsi və dövlət səviyyəsinə qaldırılması məhz Ulu Öndərimiz Heydər Əliyevin adı ilə bağlıdır. O, istər sovet hakimiyyəti, isərsə də müstəqillik dövründə milli qadın hərakatının formalaşması, genişlənərək institutlaşması üçün çox böyük işlər görmüşdür. Ulu Öndər qadınların rəhbər vəzifələrdə irəli çəkilməsinə xüsusi diqqət verirdi. Müstəqilliyimizin ən ağır zamanında belə “Azərbaycan qadınlarının Milli Komitəsinin yaradılması haqqında” Fərman imzaladı. 1998-ci ildə Azərbaycan Respublikasının Qadın Problemləri üzrə Dövlət Komitəsi yaradıldı. Xüsusilə, qeyd etmək lazımdır ki, MDB ölkələri sırasında yeganə bizim ölkəmizdə belə bir dövlət qurumu var idi. Zaman keçdikcə, Komitənin səlahiyyətlərini daha da gücləndirilərək 2006- cı ildə Möhtərəm Prezident İlham Əliyevin Sərəncamı ilə Ailə, Qadın və Uşaq Problemləri üzrə Dövlət Komitəsi yaradıldı. Hazırda cəmiyyətin ictimai-siyasi həyatında və idarəetmə sistemində fəal mövqe tutan qadınlar, müstəqil Azərbaycanın daha da inkişafı, dövlətçilik ənənələrinin möhkəmlənməsi naminə əzmlə çalışırlar.

 **Əziz Forum iştirakçıları,** yaxın tarixə nəzər salanda, nə görürük? Parçalanmış, bütün əlaqələri kəsilmiş bir ölkə. Tarixi missiyanı öz üzərinə götürərək Ümummilli Lider Heydər Əliyev Azərbaycanı bütün çətin sınaqlardan şərəflə çıxarmışdır. Təməli o illərdə qoyulmuş siyasət Prezidentimiz İlham Əliyev tərəfindən daha da gücləndirilmişdir. Ölkəmiz dünya miqyasında iqtisadi cəhətdən ən rəqabət qabiliyyətli ölkələr sırasında 35-ci yerdədir. “Əsrin kontraktı”nın daha da səmərəli şərtlərlə 2050-ci ilə qədər uzadılması, eləcə də, enerji, neft-qaz sahəsində nəhəng, iri miqyaslı layihələrin reallaşması ölkəmizin strateji əhəmiyyətini daha da artırmışdır. Azərbaycan nəinki öz xalqı, həm də qonşu ölkələr, bütövlükdə isə dünya üçün önəmli olan layihələr icra edir və bu il istifadəyə verilən Bakı-Tbilisi-Qars dəmir yolu, elə dünən rəsmi açılışı mərasimi keçirilən Cənubi Qaz Dəhlizi buna bariz nümunədir. Eyni zamanda, əhalinin xüsusi həssas təbəqəsi olan qaçqın və məcburi köçkünlərin həyat şəraitinin yaxşılaşdırılması üçün dövlətimiz tərəfindən bütün qüvvələr səfərbər edilmişdir. Cənab Prezident İlham Əliyev və respublikanın Birinci vitse-prezidenti Mehriban xanım Əliyevanın konkret tapşırıqları əsasında onlar üçün yaşayış binalarının, eyni zamanda, cəbhə bölgələrində ziyan dəymiş evlərin, sosial obyektlərin tikinti, bərpa və təmir işləri aparılır. Hərbi sənayenin inkişafı, ordumuzun gündən-günə güclənməsi, erməni işğalçılarından azad edilmiş Cocuq Mərcanlının yenidən qurulması insanlarda torpaqlarımızın azad edilməsi inamını daha da artırır. Azərbaycanın ən böyük nailiyyəti və dəyəri olan müstəqilliyimizi möhkəmləndirmək bizim əsas məqsədimizdir.

 Azərbaycan qarşısına qoyduğu bir çox hədəflərə nail olmuşdur. Ölkədə mütləq yoxsulluq səviyyəsi 49 faizdən beş tam onda dörd faizə qədər azaldılmış, məktəblərə qeydiyyat dərəcəsi ibtidai, ümumi və tam orta təhsil səviyyələrində 100 faizə çatdırılmış, gender bərabərliyinin təşviqi və qadınların səlahiyyətlərinin artırılmasında tərəqqiyə nail olunmuş, uşaq və ana ölümü əhəmiyyətli dərəcədə azalmış, yoluxucu və digər xəstəliklərə qarşı mübarizə gücləndirilmiş, ətraf mühitin mühafizəsi və qorunması üçün qlobal tərəfdaşlığın təmin edilməsində mühüm nailiyyətlər əldə olunmuşdur. Ölkəmizin qarşısında Gələcəyə Baxiş İnkişaf Konsepsiyası və BMT-nin Dayanıqlı İnkişaf Məqsədlərinin həyata keçirilməsi, eyni zamanda, milli iqtisadiyyat perspektivi üzrə Strateji Yol Xəritəsi”ndən irəli gələrək çox mühüm öhdəlikləri vardır. Həmin sənədlərdə gender bərabərliyinin təmin edilməsi və bütün sahələrdə qadınların və qızların imkanlarının genişləndirilməsi məqsəd olaraq müəyyən edilmiş və hədəflər göstərilmişdir.

 Bu sahədə çoxlu qanun və dəyişikliklərin qəbul olunmasını nəzərə alaraq, onların implementasiyası ilə bağlı tədbirlər keçiririk. Qadın və uşaq hüquqları, xüsusilə gender və məişət zorakılığı üzrə hakimlər, vəkillər üçün spesifik təlimlər keçirilir. Eyni zamanda, gender məsələləri üzrə təyin edilmiş əlaqələndirici şəxslər üçün Azərbaycan Respublikasının Prezidenti yanında İdarəçilik Akademiyasında xüsusi kurslar təşkil olunub. Bakı Dövlət, İncəsənət və Mədəniyyət Universitetlərində fakultativ dərslər keçirilir. Eyni zamanda, Bakı Dövlət Universitetində “Gender və tətbiqi psixologiya” kafedrası, Memarlıq və İnşaat Universitetində, Xəzər və Qərb Universitetlərində mərkəzlər fəaliyyət göstərir. Yerli icra hakimiyyətlərində fəaliyyət göstərən Gender zorakılığı və uşaqlara qarşı zorakılıq üzrə monitorinq qruplarının iş keyfiyyətinin artırılması üçün seminarlar təşkil olunub, tövsiyələr verilib. Baxmayaraq ki, məişət zorakılığının qarşısının alınması sahəsində böyük işlər görülüb, lakin bu məsələ hələ də bizi narahat edir. Əgər analar qızlarını zorakılıqdan qorumaq istəyirsə, oğlanlarına düzgün tərbiyə verməlidirlər. Nəzərinizə çatdırım ki, bu istiqamətdə işlərin daha da gücləndirilməsi üçun məişət zorakılığı ilə bağlı onlayn məlumat bankı yaradılmışdır. Bu həmçinin, yerlərdə Monitorinq qruplarının işini daha da sürətləndirir, baş vermiş hadisənin operativ olaraq ağır fəsadlar yaratmadan, vaxtında qarşısının alınmasına səbəb olur.

 **Hörmətli Forum iştirakçıları, dəyərli qonaqlar,**

 Prezidentimizin uğurlu dövlət idarəçiliyi ilə bölgələrimizin sosial-iqtisadi inkişafı qadınların qarşısında böyük imkanlar açır. Ölkədə biznes mühitinin yaxşılaşdırılması istiqamətində atılan addımlar sahibkarlarımızda, xüsusi ilə də qadın sahibkarllarda böyük ruh yüksəkliyi yaratmışdır. Son illərdə qadınların sahib olduğu müəssisələrin sayının artdığı müşahidə olunur, hazırda sahibkar qadınların sayı yüz qırx üç mindən çoxdur. Elə bu gün Foyedə sərgilənən nümunələr məhz sahibkar qadınlarımız tərəfindən hazırlanan məhsullardır. Artıq bu xanımların istehsal etdiyi məhsullar brendə çevrilib. Ailə Biznesinə Dəstək Mərkəzlərinin (ABAD) yaradılması da yeni iş yerlərinin açılmasının asanlaşdırır. Kənd qadınları arasında kiçik və orta sahibkarlığın inkişafı və onların iqtisadi və sosial sahədə iştirakçılığının artırılmasına kömək edir. Həmçinin BMT-nin İnkişaf Proqramı ilə birgə “Kənd və rayon yerlərində yaşayan qadınların iqtisadi və sosial həyatda iştirakının təşviqatı” texniki yardım layihəsini həyata keçirilir. Təkcə layihə çərçivəsində 5 rayonda yüzlərlə qadın biznes fəaliyyətinə başlayıb. Və bu, bütövlükdə respublika üzrə sahibkar qadınların sayının artmasında böyük uğurdur. Qadınların sahibkarlıq fəaliyyətini daha da gücləndirmək üçün maliyyə resurslarının əldə edilməsi, bu sahədə bilik və təcrübələrinin az olması, onlar üçün maneələr yaradan bir sıra sosial-psixoloji amillərə xüsusi diqqət ayırmaq lazımdır. Bu baxımdan qadınların peşə hazırlığı, sahibkarlıq fəaliyyəti haqqında geniş bilik və təcrübə qazanmaları üçün maarifləndirici tədbirlərin keçirilməsi vacibdir. Qadın Resurs Mərkəzlərində ailə büdcəsinin düzgün formalaşdırılması, biznes planların yazılması sahəsində qadınlara təlimlər keçirilir.

 **Hörmətli Forum iştirakçıları,**

 Bu gün Müstəqil Azərbaycan qadınları Parlamentdə, mərkəzi və yerli icra hakimiyyəti orqanlarında, bələdiyyələrdə, təhsildə, səhiyyədə, ölkə iqtisadiyyatının inkişafında sahibkar kimi biznes strukturlarında, kənd təsərrüfatında, orduda, idmanda, milli təhlükəsizlik və hüquq-mühafizə orqanlarında, İKT sahəsində kişilərlə bərabər rəhbər vəzifələrdə təmsil olunurlar. Mən xüsusi ilə qeyd etmək istəyirəm ki, Azərbaycanın birinci vitse prezidenti Mehriban xanım Əliyevanın çoxşaxəli və səmərəli fəaliyyəti nəticəsində Azərbaycan qadınlarının ölkənin ictimai-siyasi həyatında aktiv iştirakına marağı artmışdır. Mehriban xanım Əliyevanın rəhbərliyi ilə həyata keçirilən irimiqyaslı layihələr səhiyyə, mədəniyyət, sosial sahə, ekologiya sahələrindən əlavə, idman və digər sahələri əhatə edir. Mehriban xanımın təşəbbüsü ilə qadın hüquqlarının müdafiəsi istiqamətində apardığı işlər xüsusilə qeyd olunmalıdır. Qadın və uşaqların məişət zorakılığından müdafiəsinə yönəlmiş “Məişət zorakılığı haqqında Qanunun qəbul olunmasında, Ailə Məcəlləsində qızlar üçün nikah yaşının 18-ə qaldırılması ilə bağlı dəyişikliyin edilməsində Mehriban xanımın müstəsna rolu vardır. Onun təşkilatçılığı və dəstəyi ilə qadın məsələləri ilə bağlı ölkədə keçirilən beynəlxalq tədbirlər çox böyük əhəmiyyətə malikdir, xüsusilə də sivilizasiyalar, mədəniyyətlərarası dialoq Forumlarını nümunə göstərmək olar. Mehriban xanım sosial ədalət və humanizm prinsiplərinə sadiqliyinə görə çoxsaylı beynəlxalq mükafatlara layiq görülərək, dünya səviyyəsində Azərbaycan qadınının simvolunu təcəssüm etdirir. Başda Respublikanın Birinci vitse-prezidenti Mehriban xanım olmaqla, qadınlarımız Azərbaycan müxtəlif beynəlxalq təşkilatlarda, xüsusi komitələrində yüksək səviyyədə təmsil olunur, ölkəmizin maraqlarını müdafiə edirlər.

 Yüksək intellektual potensiala malik olan qadın alimlərimizin hər biri öz sahəsində novator ideyaları, dəyərli araşdırmaları ilə təkcə Azərbaycan deyil, dünya elmində öz layiqli yerlərini tutublar. Bu gün biz bu uğurların davamını müşahidə edirik. Məsələn, 2013-cü ildən Oksford Universitetində, layihə çərçivəsində akademik Nərgiz Paşayevanın təşəbbüsü ilə fəaliyyət göstərən Nizami Gəncəvi adına Azərbaycan və Qafqazşünaslıq Elmi Mərkəzin, bir neçə gün öncə Universitetin tərkibində daimi mövcudluğu haqqında kontrakt imzalandı. Və bu mühüm hadisənin Azərbaycan Demokratik Respublikasının 100 illik yubileyi ərəfəsinə təsadüf etməsi Azərbaycan qadının böyük bir töhfəsidir. Bu gün humanitar, texniki və dəqiq elmlər üzrə ölkəmizdə və ölkədən kənarda öz araşdırmaları və kəşfləri ilə məşhur olan qadın alimlərimiz çoxdur və onların uğurları, ölkəmizin uğurudur. Dilarə Seyidzadə, Elmira Süleymanova, Elmira Ramazanova, Adilə Namazova, Zemfira Səfərova, Məsumə Məlikova, Elmira Axundova və bir çox alimlərimiz öz elmi fəaliyyətləri, ixtiraları və şəxsi nümunələri ilə gənclərimiz üçün örnəkdir.

Qeyd edək ki, bu gün təhsildə, elmdə gender bərabərliyinin təmin edilməsi istiqamətində də mühüm nəticələr əldə olunub. Bunu, UNESCO-nun 2013-cü ilin hesabatları da təsdiq edir. Belə ki, Azərbaycan bütövlükdə tədqiqatçıların arasında qadınların xüsusi çəkisi daha çox olan ölkələr sırasındadır. 2016-cı ildə Ümumdünya İqtisadi Forumunun gender bərabərsizliyi indeksi üzrə Azərbaycan 144 ölkə arasında 86 yerdə qərarlaşmışdır. Nəzərinizə çatdırım ki, Azərbaycan bu göstəriciyə görə Çənubi Qafqazda liderdir. Həmçinin 2007 - ci ildən başlayaraq, ölkəmizdə Dövlət Statistika Komitəsinin məlumatları əsasında gender bərabərsizli indeksi hesablanır və çox sevindiricidir ki, ildən-ilə bizim göstəricilərimiz yaxşılaşır. Bu, eyni zamanda, ölkə rəhbərliyinin həmin problemlərə həssas yanaşmasının və xüsusi diqqətinin göstəricisidir.

 Hazırda aktual məsələlərdən biri də gender stereotiplərinin aradan qaldırılması və peşə seqreqasiyasının düzgün tənzimlənməsidir. Digər tərəfdən isə peşələrin əmək bazarına, onun təlabatına uyğun seçilməsi də mühüm əhəmiyyət kəsb edir ki, bu, gələcəkdə insanların işlə təmin olunmasına müsbət təsir göstərəcəkdir. Yeri gəlmişkən bir məsələni də bildirim ki, əvvəllər qızların peşə seçimi ilə bağlı müəyyən stereotiplər var idi. Ancaq indi biz görürük ki, iqtisadiyyat, idarəetmə, texniki və texnologiya ixtisas qrupları üzrə təhsil alan qızlarımızın, bu sahədə elmlə məşğul olan qadınlarımızın sayı il-bəil artır. Bugün gənc tədqiqatçılarımız təkcə ölkədə deyil, dünyada uğurlar qazanırlar. Reynerci (Rainergy) start apının təsisçiləri Reyhan Camalova və Zəhra Qasımzadə buna gözəl nümunədir və ölkəmizdə belə bir yeni nəslin formalaşması ilə fəxr edirik və dövlət tərəfindən belə gənclərə böyük diqqət yetirilir. Qadınlar təkcə elmdə deyil, həmçinin mədəniyyət, incəsənət və idmanda özünəməxsus yer tuturlar. Biz qürur hissi keçiririk ki, onlar belə yüksək nailiyyətlər əldə edir, bayrağımızı qaldırır, himnimizi səsləndirirlər.

 **Dəyərli tədbir iştirakçıları,**

Müasir dövrdə qadınlarımızın ölkə həyatında rolunu yüksək qiymətləndirən cənab Prezident İlham Əliyev demişdir: “Əminəm ki, cəmiyyət qarşısında öz məsuliyyətini bütün dərinliyi ilə dərk edən Azərbaycan qadını bundan sonra da müstəqil Respublikamızın tərəqqisinə böyük töhfələr verəcəklər”. Bəli, həqiqətən bu gün Azərbaycan qadını - ənənələri, intellekti və sosial aktivliyi özündə cəmləşdirir. Onlar, yalnız xalqımızın mənəvi, mədəni ənənələrin qoruyucusu deyil, həm də bütün peşə və sahələrdə mühüm rol oynamaqla müstəqil respublikanın inkişafında fəal iştirak edirlər. Qadınlarımız hər zaman istər milli dövlətçiliyin formalaşmasında və idarə olunmasında, xalqımıza məxsus dəyərlər sisteminin yaşadılmasında, istərsə də torpaqlarımızın müdafiəsində əhəmiyyətli töhfələr verirlər. Bü gün dünyada konfilktlər, hərbi münaqışələr gedir, əfsuslar olsun ki 26 ildir ki, ölkəmiz də istəmədən müharibəyə cəlb olunub. Bu konfliktlərdən kim daha çox əziyyət çəkir? Əlbəttə ki,qadınlar. Biz qadınlar - həyatımızı belə, mübarizələrə yox, qurub yaratmağa sərf etməliyik. Çünki, bu gün biz yeni eranın astanasındayıq, hansı ki, qadınlar öz təcrübələrini bəşəriyyətimizin inkişafına həsr edə bilərlər.

 İnanıram ki, bu günkü panel iclaslarda qadınlarımız çox aktiv olacaqlar, qadın iştirakçılığı, onların hüquqlarını müdafiəsi sahəsində mühüm təkliflər irəli sürəcək, gələcək hədəfləri müəyyən edəcəklər. Eyni zamanda, Forumun katibliyi fəaliyyətə başlayıb, təklif və rəyləriniz olduqda yazılı surətdə katibliyə təqdim edə bilərsiniz. Maraqlı və dəyərli fikirlər Forumun Qətnaməsinə daxil ediləcəkdir.

 Mən bir daha bu Forumun keçirilməsində başda cənab Prezident İlham Əliyev və Respublikanın Birinci vitse-prezidenti Mehriban xanım Əliyeva olmaqla, bütün dövlət qurumlarına öz dərin təşəkkürümü bildirirəm. O cümlədən, təşkilati dəstəyə görə Sahibkar Qadınlar Assosiasiyasına, xüsusiminnətdarlığı bildirirəm, buraya daxil olan təşkilatların adları və fəaliyyətləri ilə yaxından sərgidə tanış ola bilərsiniz.

 **Diqqətinizə görə sağ olun!**